Meghan se pa sê skielik hy gaan nie troue toe nie | Netwerk24
Meghan se pa sê skielik hy gaan nie troue toe nie
In 'n skokaankondiging het Meghan Markle se pa besluit om nie deel van sy dogter se troue te wees nie.
Thomas Markle sr., wat saam met 'n steelfotograaf gewerk het om fopfoto's van hom te neem, het Maandagaand in 'n onderhoud met TMZ gesê hy het nie baie geld gemaak uit die transaksie met die steelfotograaf nie en dat hy nie sy dogter of die koninklike familie in die skande wil steek nie.
Meghan Markle en haar pa, Thomas. Foto: Getty Images
Markle beweer ook dat hy ses dae gelede 'n hartaanval gehad het.
Samantha Markle, Meghan se halfsuster, het Maandag die blaam vir die fopfoto's aanvaar. Nie sy of haar broer, Thomas jr., is na die troue genooi nie.
Die nuus dat Markle, wat in die Mexikaanse dorpie Rosarito 'n kluisenaarsbestaan voer, nie die troue gaan bywoon nie, is op TMZ aangekondig sonder dat Kensington-paleis daarvan bewus was.
Die Mail on Sunday het Sondag eksklusief berig dat Markle in samewerking met die steelfotograaf Jeff Rayner vir fotogeleenthede geposeer het.
Mailonline het Markle nie mediese hulp ná sy hartaanval gesoek nie.
Doria Ragland, Meghan se ma, het reeds Vrydag in Londen aangekom en woon saam met prins Harry en Meghan in die Nottingham-kothuis, binne die kompleks van Kensington-paleis.